“เงินบาท” เปิด 33.63 บ./ดอลลาร์ แนะผู้นำเข้าซื้อสกุลตปท.ปิดความเสี่ยง
“เงินบาท” เช้านี้ (6 ก.พ.) เปิด 33.63 บ./ดอลลาร์ แนะผู้นำเข้าควรซื้อเงินตราต่างประเทศเพื่อปิดความเสี่ยงจากอัตราแลกเปลี่ยน
“เงินบาท” เช้านี้ (6 ก.พ.) เปิด 33.63 บ./ดอลลาร์ แนะผู้นำเข้าควรซื้อเงินตราต่างประเทศเพื่อปิดความเสี่ยงจากอัตราแลกเปลี่ยน
6 ก.พ. 2566

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้ (6 ก.พ.66) เปิดตลาด 33.63 บาท/ดอลลาร์ อ่อนค่าอย่างรวดเร็ว จากราคาปิดตลาดเมื่อวันศุกร์ (3 ก.พ.66) ที่ระดับ 33.00 บาท/ดอลลาร์
โดยค่าเงินบาทอ่อนค่า ปัจจัยหลักมาจากค่าเงินดอลลาร์ที่กลับมาแข็งค่าขึ้นเมื่อเทียบกับสกุลหลัก หลังจากกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรพุ่งขึ้น 517,000 ตำแหน่งในเดือนม.ค. ซึ่งเป็นระดับสูงสุดนับตั้งแต่เดือนก.ค. 2565 และสูงกว่าที่นักวิเคราะห์คาดการณ์ที่ระดับ 185,000 ตำแหน่ง
ส่วนอัตราการว่างงานลดลงสู่ระดับ 3.4% ซึ่งเป็นระดับต่ำสุดนับตั้งแต่เดือนพ.ค. 2512 และต่ำกว่าที่นักวิเคราะห์คาดการณ์ที่ระดับ 3.6% ทำให้เกิดการคาดการณ์ว่าเฟดจะใช้นโยบายการเงินแบบตึงตัวต่อไปเพื่อสกัดเงินเฟ้อ
นอกจากนี้ค่าเงินบาทยังได้รับแรงกดดันจาก Fund Flow ที่ไหลออกต่อเนื่องจากทั้งตลาดพันธบัตรและตลาดหุ้น โดยต่างชาติขายสุทธิเมื่อวันศุกร์ 6,109 ล้านบาท และ 2,216 ล้านบาท  ในตลาดพันธบัตรและตลาดหุ้นตามลำดับ
อย่างก็ไรก็ดีคาดการณ์ค่าเงินบาทวันนี้จะมีความผันผวน และมีแรงซื้อดอลลาร์มากขึ้นทั้งจากผู้นำเข้า และการขายทำกำไรในทองคำ โดยมีแนวรับ/แนวต้านระยะสั้นที่  33.40/33.70 บาทต่อดอลลาร์
ทั้งนี้แนะผู้นำเข้า ควรซื้อเงินตราต่างประเทศเพื่อปิดความเสี่ยงจากอัตราแลกเปลี่ยน